Dag 47 - KiesKerk
Dag 47 – Buite-die-boot-geloof
Kom!" sê Hy. Petrus het uit die skuit geklim, op die water begin loop en naby Jesus gekom. Maar toe Petrus sien hoe sterk is die wind, het hy bang geword en begin sink en uitgeroep: "Here, red my!" Dadelik het Jesus sy hand uitgesteek, hom gegryp en vir hom gesê: "Kleingelowige, waarom het jy begin twyfel?" – Matteus 14:29-31.
Hierdie tyd is regtig moeilik vir my; daar is vele uitdagings. Ek probeer positief bly en my hoop op die Here behou, maar ek sukkel om die lewe met my ou vrolikheid aan te pak. Hoe kan ek weer vreugde vind?
Ook ons wat in 'n verhouding met Jesus Christus is, vind die "moeilike tye" uitdagend. Ons lewe bevat nie waarborge teen uitdagings nie. Ons het wel die wonderlike versekering uit die Woord dat ons nie alleen in die moeilike tye is nie. Én dat God altyd alles vir ons ten goede sal laat meewerk.
Dalk help hierdie brokkies raad ook:
– As dinge moeilik gaan, raak dit ons verhoudings. Klop aan by jou kerk vir hulp, of vir 'n verwysing na 'n geestelike berader, wanneer jy hiermee sukkel. Om bloot oor hierdie dinge te praat, sal jou las reeds ligter maak.
– Prys en dank God. Die Woord leer ons dat ons op dié manier in God se teenwoordigheid kan ingaan (Ps 100:4). As dit vir jou moeilik is om dit te doen, luister lofprysingsmusiek in jou motor of by jou werkplek. As jy jou weer kom kry, sing jy lekker in jou kop saam – al wil jou hart dalk nog nie. Dit sal nie lank wees voordat jou hart die boodskap kry nie!
– God gee vreugde in droefheid se plek (Jes 61:3). Hy belowe vir ons feesklere. Trek dit soggens simbolies aan.
– Hier is 'n kragtige wapen uit die Woord in hierdie tyd: Moenie terneergedruk wees nie, want die blydskap wat die Here gee, sal jou krag wees (Neh 8:10).
– Lag genoeg! Kan jy nog vir jouself lag en die humor in slegte situasies raaksien? Lees ook sommer 'n paar lawwe grappies, of kyk na iets wat snaaks is. 'n Vrolike mens is tog soos goeie medisyne (Spr 17:22).
Moes jy al iets doen wat jou laat bewe het van bangheid? Dink net hoe Petrus moes gevoel het toe Jesus hom roep om saam met Hom op die water te loop. Soms staan ons voor groot uitdagings wat ons bang maak. Gelukkig hoef ons nie bang te wees dat die uitdaging ons gaan onderkry nie, want Jesus is altyd aan ons kant, reg om ons te help. Hy gaan dalk nie sy hand uitsteek soos wat Hy vir Petrus gedoen het nie, maar Jesus sal ons help op die manier wat vir ons die beste sal wees.
– Op watter verskillende maniere kan Jesus ons help? Hier is een voorbeeld: Hy gee vir ons goeie raad in Bybelverse.
– Is daar 'n uitdaging voor jou wat jou baie bang maak? Gesels met Jesus daaroor.
As dit nog lekker warm by julle is, en julle het 'n swembad, kyk hoe ver jy op die water kan loop.
Maak 'n bootjie uit herwinbare items in die huis. Kyk hoe lank jou bootjie op die water kan dryf. As jy wil, kan jy selfs kyk hoeveel klippies jy in die bootjie kan laai voordat dit sink.